1,380 จุดครั้งที่ 3
*ในที่สุด “โมนิก้า” ต้องเอาสถิติเก่ามาพูดอีกครั้ง เพราะรูปแบบการเคลื่อนตัวมีลักษณะโอนอ่อนไปทางนั้นมากเหลือเกิน และที่ผ่านมาก็เคยแสดงความคิดเห็นเกี่ยวกับเรื่องนี้ทางอ้อม ๆ มาแล้วหลายครั้งเหมือนกัน แต่ที่พูดชัดเจนฉะฉานคงเป็นการฟันธงการเคลื่อนตัวแบบ V-Shape  W-Shape และ J-Shape ขณะเดียวกันต้องเข้าใจคอนเซ็ปต์การยกฐานขึ้นไปสร้างแนวรับใหม่ที่สูงกว่าเดิมต้องผ่านการทดสอบแรงขายเสียก่อนเจ้าค่ะ
22 พ.ย. 2563

เจาะกระดาน : โมนิก้าและทีมงาน
*ในที่สุด “โมนิก้า” ต้องเอาสถิติเก่ามาพูดอีกครั้ง เพราะรูปแบบการเคลื่อนตัวมีลักษณะโอนอ่อนไปทางนั้นมากเหลือเกิน และที่ผ่านมาก็เคยแสดงความคิดเห็นเกี่ยวกับเรื่องนี้ทางอ้อม ๆ มาแล้วหลายครั้งเหมือนกัน แต่ที่พูดชัดเจนฉะฉานคงเป็นการฟันธงการเคลื่อนตัวแบบ V-Shape  W-Shape และ J-Shape ขณะเดียวกันต้องเข้าใจคอนเซ็ปต์การยกฐานขึ้นไปสร้างแนวรับใหม่ที่สูงกว่าเดิมต้องผ่านการทดสอบแรงขายเสียก่อนเจ้าค่ะ
*เนื่องจากการขึ้นของหุ้นในช่วงหลัง ๆ มีลักษณะปรู๊ดปร๊าด และเล่นเร็วมากขึ้นเรื่อย ๆ จึงไม่ใช่เรื่องแปลกที่เวลานี้เห็นนักลงทุนต่างชาติกับนักลงทุนรายย่อยสลับกันซื้อหุ้น ส่วนกองทุนในประเทศและโบรกเกอร์กลายเป็นคนเข้ามารับไม้ต่อ ซึ่งอาจทำให้ความรู้สึกของคนทั่วไปมองว่า “ยิ่งสูง ยิ่งหนาว” แต่ในมุมของเงินทุนไหลเข้ารอบใหม่ เดี๊ยนบอกได้ทันทีว่า การขึ้นมาขนาดนี้ยังไม่มากเท่าไหร่นะจ๊ะ
*ถึงกระนั้นถ้าวิเคราะห์ในเชิงเทคนิค “โมนิก้า” มองว่า หุ้นยังเหลือแก๊ปให้ไปต่อแน่นอน !!..เพียงแต่การขึ้นเที่ยวนี้จะมีใครเป็นหัวโจก คงต้องดูกันอีกพักหนึ่ง แต่ที่เห็นชัดเจน ณ ตอนนี้ก็คือ กองทุนในประเทศกลายเป็นผู้ซื้อหลักไปเสียแล้ว !! พร้อมกับทำให้หลายคนเชื่อมั่นว่า December Effect น่าจะมาตามนัด เพราะปัจจัยหลายอย่างเอื้ออำนวยให้เกิดปรากฏการณ์ดังกล่าวนะซี
*ถามว่าเรื่องดังกล่าวเป็นตัวแปรที่ทำให้ดัชนียืนเหนือระดับ 1,350 จุดอย่างมั่นคงใช่ไหม ??  “โมนิก้า” ขอตอบว่า ถูกต้องล้านเปอร์เซ็นต์ !! ดัชนีถึงถีบตัวขึ้นมาปิดที่ระดับ 1,389.34 จุด บวกไป 19.92 จุด ด้วยมูลค่าการซื้อขาย 9.05 หมื่นล้านบาท ซึ่งเป็นการวิ่งทะลุแนวต้านสำคัญ 1,380 จุดที่เคยทำไว้ช่วงต้นปีเป็นครั้งที่ 3 “โมนิก้า” ถึงมีอาการตื่นเต้นเมื่อได้เห็นสัญญาณบวกเกิดขึ้นถี่ ๆ พร้อมกับคลายกังวลไปเยอะพอสมควรพะยะค่ะ
*แรงไม่เป็นสองรองใคร ต้องยกให้แบงก์ตราใบโพธิ์ SCB พุ่งทะยานขึ้นมาปิดที่ 88 บาท บวกไป 3.75 บาท หรือขึ้นไป 4.45% ด้วยมูลค่าการซื้อขาย 3.51 พันล้านบาท กลายเป็นช็อตที่ทำให้เชื่อว่า หุ้นจะวิ่งขึ้นไปหายอดเก่าบริเวณ 91 บาทอีกครั้ง พร้อมกับจุดประกายความหวังจะวิ่งขึ้นไปหา BV 120 บาทอีกด้วยแบบนี้ “โมนิก้า” ถึงต้องโหนกระแสไปกับเขาด้วยคน เพราะบรรยากาศทำให้เชื่อเช่นนั้นจริง ๆ นะคะ
*คล้ายกับกรณีของหุ้นกระดาษลัง SCGP ขยับขึ้นมาปิดที่ระดับ 39.50 บาท บวกไป 1 บาท หรือขึ้นไป 2.60% ด้วยมูลค่าการซื้อขาย 1.59 พันล้านบาท ล้วนเป็นมุมของการคัมแบ็กเต็มตัว “โมนิก้า” ถึงกล้าเชียร์ให้พวกเงินเย็นเก็บหุ้นตัวนี้ใส่พอร์ตทุกครั้งที่อ่อนตัว แถมมูลค่าจริง ๆ ของหุ้นก็สูงกว่าที่เห็นตั้งเยอะ จึงกลายเป็นแรงสนับสนุนที่ทำให้เดี๊ยนเทใจกับหุ้นตัวนี้มากนิดหนึ่งเจ้าค่ะ
*ส่วนนักเล่นที่ชอบตามกระแส เพื่อเพิ่มอรรถรสให้กับชีวิต “โมนิก้า” ขอมองไปที่หุ้น BANPU ก่อนใครเพื่อน เพราะสเต็ปการขึ้นเที่ยวนี้ไม่ธรรมดาจริง ๆ เนื่องจากเป็นการขึ้นต่อเนื่อง 3 วันแล้วพัก ถัดจากนั้นก็มาในแนวเดิมวนไปเรื่อย ๆ (จาก 5.40 ขึ้นมาถึง 7.50) เดี๊ยนถึงมองราคาปิดที่ 8.30 บาท บวกไป 0.55 บาท หรือขึ้นไป 7.10% ด้วยมูลค่าการซื้อขาย 2.07 ล้านบาท เป็นช็อตที่น่าเสี่ยงดูสักตั้ง..อิอิอิ
*คล้ายกับการแกว่งตัวออกด้านข้างของหุ้น WHA ก่อนจะพุ่งขึ้นมาปิดที่ 2.92 บาท บวกไป 0.12 บาท หรือขึ้นไป 4.30% ด้วยมูลค่าการซื้อขาย 968 ล้านบาท “โมนิก้า” มองเป็นเรื่องบรรยากาศทางเศรษฐกิจที่ดูดีขึ้น ส่งผลให้นักเล่นกลุ่มสถาบันกระโจนใส่มือเป็นระวิง แถมเมื่อเทียบข้อมูลในอดีตกับปัจจุบันจะเห็นว่า หุ้นมีโอกาสไปต่อค่อนข้างสูง จึงอยากให้แฟนคลับชำเลืองมองหุ้นตัวนี้ไว้บ้างนะคะ
*ส่วนรายที่จัดหนักแบบไม่สนใจหน้าอินทร์หน้าพรหมอย่าง TTA กลายเป็นช็อตที่ทุกคนมองข้างหน้าอย่างเดียว (ไตรมาส 3 ขาดทุนหนัก) โดยไม่สนใจผลงานที่เพิ่งผ่านมาจะเละเทะเพียงใด กลายเป็นกรณีศึกษาที่นักเล่นต้องเผื่อใจให้กับอาการอกหักไว้บ้าง เพราะการพุ่งกระฉูดขึ้นไปถึง 4.06 บาท แต่หลังจากนั้นย่อตัวลงมาปิดที่ 3.76 บาท บวกไป 0.52 บาท หรือขึ้นไป 16% ด้วยมูลค่าการซื้อขาย 403 ล้นบาท เหมือนเป็นการมาแค่วันเดียวเลิกกระมั้ง !